## Pravilnik o sadržaju zahtjeva i prilozima za odobrenje prospekta i skraćenom prospektu

### NN 118/2003 (24.7.2003.), Pravilnik o sadržaju zahtjeva i prilozima za odobrenje prospekta i skraćenom prospektu

# KOMISIJA ZA VRIJEDNOSNE PAPIRE REPUBLIKE HRVATSKE

if !supportEmptyParas endif

1655

Na temelju odredbe članka 22. stavka 7. i članka
96. stavka 2. Zakona o tržištu vrijednosnih papira (»Narodne novine« br. 84/02)
Komisija za vrijednosne papire Republike Hrvatske (u daljnjem tekstu: Komisija)
je na sjednici održanoj 10. srpnja 2003. godine donijela

# PRAVILNIK

### O SADRŽAJU ZAHTJEVA I PRILOZIMA ZA ODOBRENJE PROSPEKTA I SKRAĆENOM PROSPEKTU

Članak 1.

Pravilnikom o sadržaju
zahtjeva i prilozima za odobrenje prospekta i skraćenom prospektu (u daljnjem
tekstu: Pravilnik) propisuje se:

– obvezni sadržaj
zahtjeva za odobrenje prospekta,

– oblik, vrsta i broj
primjeraka obveznih priloga uz zahtjev za odobrenje prospekta,

– sadržaj skraćenog
prospekta, odnosno podaci koje je prilikom uvrštenja dionica u kotaciju javnih
dioničkih društava burze ili uređenog javnog tržišta obvezan objaviti
podnositelj zahtjeva za uvrštenje.

Članak 2.

(1) Prije izdavanja
vrijednosnih papira javnom ili privatnom ponudom, izdavatelj vrijednosnih
papira obvezan je Komisiji podnijeti zahtjev za odobrenje prospekta o izdavanju
vrijednosnih papira.

(2) Zahtjev za
odobrenje prospekta o izdavanju vrijednosnih papira je pisani zahtjev izdavatelja
u kojem se navode podaci o tvrtki, sjedištu i poslovnoj adresi izdavatelja, načinu
izdavanja vrijednosnih papira (javna ponuda ili privatna ponuda), ukupnom
iznosu povećanja temeljnog kapitala izdavatelja, vrijednosnim papirima
predmetnog izdanja te popis priloga koji se uz zahtjev dostavljaju.

Članak 3.

(1) Uz zahtjev za
odobrenje prospekta o izdavanju vrijednosnih papira, izdavatelj je obvezan, u
izvorniku ili javnobilježnički ovjerenoj preslici, priložiti sljedeće priloge:

1. prospekt,

2. odluku skupštine
izdavatelja o povećanju temeljnog kapitala i izdavanju dionica ili odluku nadležnog
organa izdavatelja o izdavanju dužničkih vrijednosnih papira,

3. javnobilježnički
zapisnik sa skupštine izdavatelja na kojoj je donesena odluka o povećanju
temeljnog kapitala i izdavanju dionica,

4. statut izdavatelja,

5. revidirana
financijska izvješća izdavatelja za posljednje tri godine u slučaju izdavanja
vrijednosnih papira javnom ponudom, odnosno za prethodnu godinu u slučaju
izdavanja vrijednosnih papira privatnom ponudom,

6. financijska izvješća
izdavatelja za posljednje tromjesečje koje prethodi podnošenju zahtjeva,

7. povijesni izvadak iz sudskog registra nadležnog
Trgo­vačkog suda za izdavatelja, ne stariji od 7 dana od dana podnošenja
zahtjeva,

8. primjerak upisnice,

9. dokaz o uplaćenoj administrativnoj pristojbi
i naknadi,

10. dodatnu
dokumentaciju na zahtjev Komisije.

(2) Dokumentaciju
navedenu u stavku 1. točkama 4., 5. i 6. ovog članka izdavatelj nije obvezan
dostaviti ukoliko Komisija već raspolaže istom.

(3) U slučaju povećanja
temeljnog kapitala ulozima u stvarima ili pravima, izdavatelj vrijednosnih
papira obvezan je uz zahtjev za odobrenje prospekta o izdavanju vrijednosnih
papira, pored dokumentacije iz stavka 1. ovoga članka, priložiti i izvješće
ovlaštenog revizora o reviziji povećanja temeljnog kapitala ulozima u stvarima
ili pravima, koje se izrađuje sukladno odredbi članka 305. stavak 3. Zakona o
trgovačkim društvima.

Članak 4.

Odluka o povećanju
temeljnog kapitala i izdavanju dionica mora, pored ostalih zakonom propisanih
sastojaka, sadržavati odredbe o:

1. namjeravanom načinu
izdavanja dionica (javna ponuda ili privatna ponuda),

2. načinu povećanja
temeljnog kapitala (npr. povećanje temeljnog kapitala ulozima, iz sredstava društva,
uvjetno povećanje temeljnog kapitala ili na koji drugi zakonom propisani način),

3. iznosu upisanog i
uplaćenog temeljnog kapitala izdavatelja, iznosu povećanja temeljnog kapitala,
iznosu temeljnog kapitala nakon povećanja,

4. rodu i vrsti
dionica,

5. potencijalnim
ulagateljima (tvrtka, sjedište, poslovna adresa, odnosno prezime, ime, adresa)
kojima će se, u privatnom izdanju vrijednosnih papira, uputiti poziv na upis
dionica te oblik i visinu njihova ulaganja,

6. roku za upis i
uplatu dionica,

7. mjerilu uspješnosti
upisa i uplate dionica te načinu i roku vraćanja uloženih sredstava
ulagateljima u slučaju neuspjeha izdanja,

8. načinu rasporeda viška
upisanih dionica u slučaju izdavanja dionica javnom ponudom.

Članak 5.

Odluka o izdavanju dužničkih
vrijednosnih papira mora, pored ostalih zakonom propisanih sastojaka, sadržavati
odredbe o:

1. vrsti vrijednosnog
papira,

2. pravnom položaju
vrijednosnog papira (npr. vrsta obveze, jamstvo za pravodoban i točan iskup,
položaj u smislu plaćanja u odnosu na druge sadašnje i buduće obveze
izdavatelja),

3. osnovnim podacima o
ulagatelju (tvrtka, sjedište, poslovna adresa, odnosno prezime, ime, adresa)
kojima će se, u privatnoj ponudi dužničkih vrijednosnih papira, uputiti poziv
na upis te oblik i visinu njihova ulaganja,

4. agentu izdanja,

5. sastojcima i
osnovnim elementima vrijednosnog papira,

6. nominalnoj
vrijednosti vrijednosnog papira,

7. mjestu i datumu
izdanja vrijednosnog papira,

8. datumu dospijeća
vrijednosnog papira,

9. načinu formiranja
prinosa i cijene izdanja vrijednosnog papira,

10. izračunu diskontne
cijene,

11. postupku izdavanja
vrijednosnog papira,

12. mjerilu uspješnosti
izdanja,

13. iskupu vrijednosnog
papira,

14. osiguranju izdanja,

15. trgovanju
vrijednosnim papirom,

16. oporezivanju
dospjelih tražbina po vrijednosnom papiru.

Članak 6.

(1) Javno dioničko društvo
obvezno je prilikom uvrštenja vrijednosnih papira u kotaciju javnih dioničkih
društava burze ili uređenog javnog tržišta objaviti skraćeni prospekt, s
podacima koji su Zakonom propisani za prospekt u slučaju privatne ponude
vrijednosnih papira.

(2) Prije nego što
objavi skraćeni prospekt, podnositelj za­htje­va za uvrštenje obvezan je
Komisiji podnijeti zahtjev za odobrenje skraćenog prospekta, a zahtjevu je
obvezan priložiti:

1. statut javnog dioničkog
društva,

2. povijesni izvadak iz
sudskog registra nadležnog Trgo­vačkog suda za javno dioničko društvo, ne
stariji od 7 dana od dana podnošenja zahtjeva,

3. dokaz o uplaćenoj administrativnoj
pristojbi i naknadi,

4. dodatnu
dokumentaciju na zahtjev Komisije.

(3) Podaci u skraćenom
prospektu iz stavka 1. ovoga članka smatraju se podacima koje je, sukladno članku
96. stavku 2. Zakona o tržištu vrijednosnih papira, prilikom uvrštenja dionica
u kotaciju javnih dioničkih društava, obvezan objaviti podnositelj zahtjeva za
uvrštenje.

Članak 7.

Na dan stupanja na
snagu ovog Pravilnika prestaje važiti Pravilnik o sadržaju skraćenog prospekta
i o uvjetima izdavanja vrijednosnih papira privatnim izdanjem (»Narodne novine«
br. 61/97, 65/97 i 28/99).

Članak 8.

Pravilnik stupa na
snagu osmog dana od dana objave u »Narodnim novinama«.

Klasa: 011-01/03-01/10
Urbroj: 567-01/03-01
Zagreb, 10. srpnja 2003.

Predsjednik
Komisije za vrijednosne papire
Republike Hrvatske **Miljenko** **Fi****čor****,** v. r.

Pravilnik, NN 118/2003-1655